Maanantaina 30.11. Marja Hintikka Livessä nähtiin raju kurituskohtaus. Siinä kaksi showpainijaa näytti ohjelman juontajalle Marja Hintikalle ja vakiokasvolle Jenny Lehtiselle, miltä lapsesta tuntuu, kun häneen käytetään osan suomalaisista yhä hyväksymiä kurituskeinoja. “Aivan järkyttävää”, kommentoi Hintikka.

MHL:n illan teemana oli lasten kasvatus ja kuritus. Ohjelma sai hurjan käänteen, kun suoraan lähetykseen rynni kaksi jo MHL:n ruokajaksosta tuttua eturivin showpainijaa, Michael "StarBuck" Majalahti ja Stark Adder. Tällä kertaa heidän tehtävänään oli demonstroida, miltä lasten fyysinen kurittaminen - jonka osa suomalaisista yhä hyväksyy - tuntuu ja näyttää. Tehtävään he käyttivät juontaja Marja Hintikkaa ja show'n vakiokasvoa Jenny Lehtistä.

– Tätä asiaa oli ymmärrettävästi vaikea demonstroida. Mietimme asiaa pitkään ja lopulta päädyimme siihen, että luomme tilanteen, jossa lapsen ja vanhemman välinen valtasuhde tulee näkyväksi, kertoo Hintikka.

Paikalle kutsuttiin ammattilaiset, jotka ovat tottuneet fyysiseen retuuttamiseen ja pystyisivät viemään osion loppuun.

– Starbuck ja Stark Adder hoitivat homman hienosti, vaikka tilanne oli heillekin työtehtävänä erikoinen. Halusimme näyttää kouriintuntuvan konkreettisesti, millaista kuritusväkivalta on, ja se onnistui, sanoo Hintikka.

Ohjelmassa näytettiin viisi kuritusväkivallan muotoa: tukistus, sormille näpäytys, uhkailu, poskelle lyönti ja piiskaus. Keinot valikoituivat demonstraatioon, koska Lastensuojen Keskusliiton viime vuonna tekemän tutkimuksen mukaan osa suomalaista hyväksyy edelleen nämä kuritusmuodot piiskaamista lukuunottamatta.

Järkyttävä ja erittäin ahdistava kokemus

Sekä Hintikka että Lehtinen olivat erittäin järkyttyneitä kohtauksen jälkeen. Lehtinen pyyhki silmistään kyyneleitä ja Hintikka keräsi itseään hetken, ennen kuin pystyi jatkamaan lähetystä.

– Fyysisesti pahimmalta tuntui poskelle läimäyttäminen, mutta itse asiassa karmeinta oli se tunnelma ja odottaminen. Lyöntiä odottaessa nöyryytyksen tunne on sanoinkuvaamaton. Kun tiesi, että kohta tulee sattumaan... Siinä uhkaavassa välitilassa samaistuin lapseen ja siihen, miltä tuollainen tilanne lapsesta tuntuu, Hintikka toteaa.

Myös katsojat reagoivat vahvasti kurituskohtaukseen, ja sosiaaliseen mediaan ja sähköpostiin tulvi järkyttyneitä viestejä. Katsojat elivät vahvasti mukana tilanteessa.

"Puristin nyrkkejä ja varpaitakin jännittyneenä sohvalla. Kyllä tuli kyyneleet silmäkulmiin." - viesti Facebookissa

"Hienoa, että vaikea aihe nostetaan esille. Demo oli kyllä pysäyttävä." - viesti Facebookissa

"Järkytyin, vihastuin ja vihastuin vielä lisää, kun kuulin luvut ihmisistä, joiden mielestä tuo on kasvattavaa." - viesti Facebookissa

Skip Twitter post

Auts. En tiedä kumpi sattui enemmän, demonstraatiot vai hyväksymislukemat keinoille. Hyväksyjä ei pyri muutokseen. @marjahintikka #yleMHL — Johanna Oksanen (@JohOks) November 30, 2015

Skip Twitter post

Olipa yllättävää heittäytymistä! Itku tuli aikuisella juontajalla. Voi vain kuvitella miltä toistuva kurittaminen tuntuu lapsesta. #ylemhl — Emssi (@emssil) November 30, 2015

Hintikka ja Lehtinen toivovat, että ihmiset alkaisivat tämän demon myötä miettiä suhdettaan fyysiseen väkivaltaan. Aiheesta täytyy voida puhua ja vaihtoehtoisia toimintamalleja löytää.

– Jos yksikin läimäys lapselle jää tekemättä, tavoite on täyttynyt. Jos väkivallan hyväksyvät ihmiset olisivat istuneet paikallani eilen, uskon, että asenteet muuttuisivat sekunnissa, Hintikka summaa.

Hintikka ja Lehtinen kokevat molemmat, että rankkuudestaan huolimatta kokemus oli kannattava, myös heille itselleen.

– Minusta tämä oli tärkeä kokemus jo itseni vuoksi. Nyt tiedän, miten ahdistavalta se iskun odottaminen tuntuu. En koskaan halua olla uhkaava omia lapsiani kohtaan, Lehtinen miettii vakavana.

– Tuollaisessa tilanteessa heräävät pelon ja pakokauhun tunteet ja ne eivät kasvata ihmistä mihinkään suuntaan, Hintikka kiteyttää.

Rämmitkö ruuhkavuosissa? Armollinen ja syyllistämätön Marja Hintikka Liven Facebook-ryhmä rientää avuksesi - liity meihin!